Die storie agter aggressiewe kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die storie agter aggressiewe kinders
Die storie agter aggressiewe kinders
Vrydag, Oktober 6th, 2017
Een van die moeilikste gedragsprobleme om te hanteer, is aggressie in kinders. Elke kind word soms kwaad of bakleierig, maar wanneer dit te veel voorkom en hom en ander ongelukkig maak, moet daar dringend nadere ondersoek ingestel word.
Daar is baie moontlike oorsake vir aggressie in kinders
Gemoedsversteurings soos bipolêre siekte en psigotiese siektes soos skisofrenie kan aggressiewe gedrag tot gevolg hê. Kinders met ADHD, outisme, breinbeserings en ander gedragsversteurings, kan ook meer aggressief optree. In sulke gevalle is gespesialiseerde hulp en spesifieke medikasies nodig om die aggressie te verminder.
Vir sommige kinders word aggressie 'n gewoonte en 'n manier om alle stresvolle situasies te hanteer. Hierdie oor-aggressiewe kinders is nie boelies nie, maar hulle raak kwaad om die verkeerde redes op die verkeerde tye. Dit kan baie keer toegeskryf word aan die kind se ontwikkelende senuweestelsel; hulle sukkel met impulsbeheer. Vir ander is dit soms net nodig om sosiale vaardighede aan te leer en in te oefen.
Kinders word soms beloon vir hulle aggressiewe optrede. Die kind wat al die ander wegstamp, gaan eerste by die glyplank kan afgly.
Sommige kinders word egter met hierdie aggressiewe tendens gebore, wat dan verder gevorm word deur ondervindings.
Aanhoudende en volgehoue stres kan aggressie veroorsaak.
Aggressie kan ook voorkom wanneer 'n kind nie weet hoe om sy probleme op te los of te hanteer nie.
Die kind het dalk te min nie-aggressiewe rolmodelle.
Ouers is dalk te streng of nie streng genoeg nie, of sukkel self met depressie of alkoholisme.
Jy kan egter jou aggressiewe kind help
Jou kind wíl nie woedeuitbarstings kry nie, en hy kan hierdie probleem nie alleen oplos nie.
Moenie oornag resultate verwag nie. Wees geduldig en standvastig.
Vermy fisiese straf. Onthou dat jy 'n rolmodel vir jou kind moet wees. Jy kan nie 'n vorm van aggressie gebruik om aggressie stop te sit nie.
Wys jou kind hoe jy self jou emosies beheer en hoe jy jou negatiewe en positiewe emosies uitspreek sonder om beheer te verloor. Ouers wat verbaal of fisies aggressief teenoor mekaar is, bevorder aggressie in hulle kinders.
Spreek jou trots uit wanneer jou kind toepaslik reageer.
Maak seker jou kind weet wat van hom verwag word met betrekking tot sy optrede. Stel doelwitte saam met hom. Meet elke dag se optrede en teken dit aan. Sorg dan dat hy beloon word vir verbetering.
Sommige kinders sien enige aandag as aandag, selfs wanneer jy met hom raas. Probeer dus om nie meer op die negatiewe te fokus as die positiewe nie. Ignoreer soms die negatiewe.
Indien jy 'n kursus moet volg om 'n beter ouer te word wat jou kind beter kan ondersteun, doen dit. Soms is ons die oorsaak van probleme waarvoor ons ons kinders blameer.
Laat jou kind nadink oor hoe die ander kinders moes voel teenoor wie hy aggressie getoon het.
Gebruik jou verbeelding en dink aan scenario's waar jou kind moontlik aggressief sal raak. Dink dan aan alternatiewe reaksies.
Sorg dat daar nie onnodige stres by die huis is nie.
Moenie wag en hoop dat jou kind vanself beter gaan word nie. Jy moet hom help en ondersteun. Indien jy nie 'n verbetering teweeg kan bring nie, raadpleeg 'n huisdokter of sielkundige.
Psych Central: https://psychcentral.com/lib/aggressive-children/2/
Solutions for child problems: http://www.solutionsforchildproblems.com/aggressive-behavior-children.html